Lefitiko 14 | Beibele Inthaneteng | Phetolelo ya Lefase le Lefsa
14 Jehofa a bolela le Moshe a re: 2 “Wo o latelago e tla ba molao wa mabapi le molephera+ letšatšing la ge a tlo dirwa gore a sekege, ge a tlišwa go moperisita.+ 3 Moperisita a tšwele ka ntle ga mešaša gomme a mo lekole; ge e ba bolwetši bja lephera bo fodile+ go molephera yoo, 4 gona moperisita a mo laele gore a tšee dinonyana tše pedi tša go phela tšeo di hlwekilego,+ kota ya motsedara,+ lešela la mmala o mohwibiduhwibidu+ gotee le semela se se bitšwago hisopo+ bakeng sa go itlhwekiša. 5 Moperisita a laele gore nonyana e tee e bolaelwe ka sebjaneng sa letsopa seo se nago le meetse a tšwago molatswaneng.+ 6 Ge e le nonyana yela e phelago a e tšee le kota ya motsedara, lešela la mmala o mohwibiduhwibidu le semela se se bitšwago hisopo gomme a di ine ka mading a nonyana yela e bolaetšwego ka meetseng a tšwago molatswaneng. 7 Ke moka a gaše+ motho yo a itlhwekišago lephereng ka madi ao gašupa+ gomme a tsebatše gore o hlwekile,+ ke moka a tlogele nonyana yeo e phelago e fofele nageng.+ 8 “Motho yo a itlhwekišago a hlatswe diaparo tša gagwe,+ a beole moriri wa gagwe ka moka a be a hlape+ ka meetseng gomme a hlweke; ka morago ga moo a ka tla mešašeng. A dule ka ntle ga tente ya gagwe matšatši a šupago.+ 9 Ka letšatši la bošupa a beole moriri ka moka hlogong ya gagwe,+ ditedu le dintšhi. Ee, a beole moriri wa gagwe ka moka gomme a hlatswe diaparo tša gagwe ke moka a hlape mmele wa gagwe ka meetse; o tla hlweka. 10 “Ka letšatši la seswai+ a tšee dikgapana tše pedi tše di phetšego gabotse le kwana e tee ya tshadi+ yeo e nago le ngwaga o tee, a tšee le bupi bja mathume ka sebjana sa dilithara tše tshela le seripa e le sebego sa mabele+ seo se tswakilwego le makhura gotee le makhura a hlaelago ka kotara gore a tlatše lithara;+ 11 moperisita yo a tsebatšago gore motho yoo o hlwekile, a tliše motho yoo a itlhwekišago a be a tliše le dilo tšeo pele ga Jehofa mojakong wa tente ya kopano. 12 Moperisita a tšee kgapana e tee le makhura a hlaelago ka kotara gore a tlatše lithara+ gomme a dire sebego sa molato,+ a di tšokoletše pele le morago e le sebego sa go tšokotšwa+ pele ga Jehofa. 13 A hlabele kgapana yeo moo sebego sa sebe le sebego sa go fišwa di hlabelwago gona ka mehla,+ e lego lefelong le lekgethwa,+ ka gobane go fo etša sebego sa sebe, sebego sa molato le sona ke sa moperisita.+ Ke selo se sekgethwakgethwa. 14 “Moperisita a tšee a mangwe a madi a sebego sa molato a a tlotše karolong e boletiana ya tsebe ya le letona ya yoo a itlhwekišago le monwaneng o mogolo wa seatla sa gagwe sa le letona le monwaneng o mogolo wa leoto la gagwe la le letona.+ 15 Moperisita a tšee a mangwe a makhura a hlaelago ka kotara gore a tlatše lithara+ gomme a a tšhele ka seatleng sa gagwe ka noši sa le letshadi. 16 Moperisita a ine monwana wa gagwe wa le letona ka makhureng ao a lego ka seatleng sa gagwe sa le letshadi gomme a rothetše a mangwe a ona pele ga Jehofa gašupa+ ka monwana wa gagwe. 17 Moperisita a tšee makhura ka moka a šetšego ao a lego ka seatleng sa gagwe gomme a tlotše a mangwe a ona karolong e boletiana ya tsebe ya le letona ya yoo a itlhwekišago le monwaneng o mogolo wa seatla sa gagwe sa le letona le monwaneng o mogolo wa leoto la gagwe la le letona, a a tlotše godimo ga madi a sebego sa molato.+ 18 Moperisita a tšee makhura ao a šetšego ao a lego ka seatleng sa gagwe a a tšhele hlogong ya yoo a itlhwekišago ke moka a mo direle poelano+ pele ga Jehofa. 19 “Moperisita a neele sebego sa sebe+ gomme a dire poelano, a e direle motho yo a itlhwekišago go se sekegeng ga gagwe. Ka morago ga moo a hlabe sebego sa go fišwa. 20 Moperisita+ a neele sebego sa go fišwa le sebego sa mabele+ aletareng gomme a direle motho yoo poelano;+ ke moka a hlweke.+ 21 “Eupša ge e ba a diila+ gomme a hlaelelwa,+ gona a tliše kgapana e tee ya sebego sa molato gore a dire sebego sa go tšokotšwa e le gore a itirele poelano, a tliše le bupi bja mathume ka sebjana sa dilithara tše pedi bjo bo tswakilwego le makhura gore e be sebego sa mabele, a tliše le makhura a hlaelago ka kotara gore a tlatše lithara, 22 a tliše le maebakgorwana a mabedi+ goba maebana a mabedi, a tliše seo a ka bago le sona; leebana le lengwe e be la sebego sa sebe gomme le lengwe e be la sebego sa go fišwa. 23 A di tliše ka letšatši la seswai+ ge a tlo dirwa gore a sekege,+ a di tliše go moperisita mojakong wa tente ya kopano+ pele ga Jehofa. 24 “Moperisita a tšee kgapana ya sebego sa molato+ le makhura a hlaelago ka kotara gore a tlatše lithara, a di tšokoletše pele le morago, e be sebego sa go tšokotšwa pele ga Jehofa.+ 25 Moperisita a hlabe kgapana ya sebego sa molato gomme a tšee a mangwe a madi a sebego sa molato a a tlotše karolong e boletiana ya tsebe ya le letona ya yoo a itlhwekišago le monwaneng o mogolo wa seatla sa gagwe sa le letona le monwaneng o mogolo wa leoto la gagwe la le letona.+ 26 Moperisita a tšhele a mangwe a makhura ka seatleng sa gagwe sa le letshadi.+ 27 Moperisita a tšee a mangwe a makhura ao a lego ka seatleng sa gagwe sa le letshadi a a rothetše+ gašupa ka monwana wa gagwe pele ga Jehofa. 28 Moperisita a tšee a mangwe a makhura ao a lego ka seatleng sa gagwe a a tlotše karolong e boletiana ya tsebe ya le letona ya yoo a itlhwekišago le monwaneng o mogolo wa seatla sa gagwe sa le letona le monwaneng o mogolo wa leoto la gagwe la le letona, a a tlotše godimo ga madi a sebego sa molato.+ 29 Moperisita a tšee makhura ao a šetšego ao a lego ka seatleng sa gagwe a a tšhele hlogong+ ya yoo a itlhwekišago, e le go mo direla poelano pele ga Jehofa. 30 “A neele letee la maebakgorwana goba letee la maebana ao motho yoo a kgonnego go a tliša,+ 31 le lengwe la ona e be la sebego sa sebe+ gomme le lengwe e be la sebego sa go fišwa,+ a neele seo motho yoo a kgonago go se tliša gotee le sebego sa mabele; moperisita a direle motho yoo a itlhwekišago poelano+ pele ga Jehofa. 32 “Woo ke molao wa yoo a bego a swerwe ke bolwetši bja lephera yoo a ka bago a hlaelelwa ge a tlo dirwa gore a sekege.” 33 Jehofa a bolela le Moshe le Arone a re: 34 “Ge le tsena nageng ya Kanana+ yeo ke le neago yona e le bohwa+ gomme ka tliša bolwetši bja lephera ntlong yeo e lego nageng ye le e hweditšego e le bohwa,+ 35 gona mong wa ntlo yeo a tle a botše moperisita a re: ‘Go na le selo se e kego ke sepatso sa lephera ka ntlong ya ka.’ 36 Moperisita a laele gore batho ba moo ba tloše dilo ka moka ka ntlong pele ga ge a ka tla go tlo lekola sepatso seo, e le gore a se tlo tsebatša gore selo se sengwe le se sengwe seo se lego ka moo ntlong yeo ga se sa hlweka; ka morago ga moo moperisita o tla tsena ka moo ntlong go tlo se lekola. 37 Ge a lekotše sepatso seo gomme sepatso seo se le mabotong a ntlo e bile se na le dipatso tša botala bjo bo nago le boserolane goba bohwibidu gomme di bonagala di tseneletše lebotong, 38 gona moperisita a tšwe ka mojako wa ntlo yeo, a e tswalele gore go se tsene motho+ ka matšatši a šupago. 39 “Moperisita a boele go yona ka morago ga matšatši a šupago a e lekole;+ ge e ba sepatso seo se kekile mo mabotong a ntlo, 40 gona moperisita a laele gore ba ntšhe maswika+ ao sepatso se lego go ona ke moka ba a lahlele lefelong le le sa hlwekago ka ntle ga motse. 41 A laele gore go gopiwe ntlo yeo gohle ka gare gomme ditšhila tšeo di gopilwego di ntšhetšwe lefelong le le sa hlwekago ka ntle ga motse. 42 Ba tšee maswika a mangwe ba a tsenye moo go bego go le maswika ao ba a ntšhitšego; yena a laele gore go tlišwe leraga le lefsa gomme le pharwe moo ntlong. 43 “Ge e ba sepatso seo se ka boa gape sa tšwa ka moo ntlong ka morago ga ge maswika ale a ntšhitšwe e bile ntlo yeo e gopilwe le go pharwa gape, 44 gona moperisita+ a tle a tsene ka moo ntlong yeo a e lekole; ge e ba sepatso seo se kekile ka moo ntlong, gona go ra gore go na le lephera le lešoro+ ka moo ntlong. Ntlo yeo ga se ya hlweka. 45 A laele gore ntlo yeo e phušolwe, go phušolwe maswika a yona, dikota le leraga ka moka leo le dirišitšwego go aga ntlo yeo gomme di ntšhetšwe lefelong le le sa hlwekago ka ntle ga motse.+ 46 Eupša mang le mang yo a ka tsenago ka moo ntlong yeo letšatši le ge e le lefe la nakong ya ge e tswaletšwe gore go se tsene motho,+ e tla ba yo a sa hlwekago go fihla mantšiboa;+ 47 le gona motho le ge e le mang yo a ka robalago ka ntlong yeo le motho le ge e le mang yo a ka jelago ka ntlong yeo, a hlatswe diaparo tša gagwe.+ 48 “Eupša ge e ba moperisita a ka tla go lekola ntlo yeo gomme a hwetša sepatso seo se se sa keka ka ntlong ka morago ga ge e pharilwe ka leraga, gona moperisita a tsebatše gore ntlo yeo e hlwekile+ ka gobane sepatso seo se tlogile. 49 A tšee dinonyana tše pedi,+ kota ya motsedara,+ lešela la mmala o mohwibiduhwibidu+ le semela se se bitšwago hisopo gore a tle a sekiše ntlo yeo sebeng. 50 A bolaele nonyana e tee ka sebjaneng sa letsopa seo se nago le meetse a tšwago molatswaneng.+ 51 A tšee kota ya motsedara, semela se se bitšwago hisopo,+ lešela la mmala o mohwibiduhwibidu le nonyana e phelago, a di ine ka mading a nonyana yeo a e bolailego le ka meetseng a tšwago molatswaneng, a gaše madi+ ao gašupa+ go yela ntlong. 52 Ke moka a sekiše ntlo yeo sebeng ka madi a nonyana, meetse a tšwago molatswaneng, nonyana e phelago, kota ya motsedara, semela se se bitšwago hisopo le lešela la mmala o mohwibiduhwibidu. 53 A tlogele nonyana yeo e phelago e fofele kua nageng ka ntle ga motse gomme a direle ntlo yeo poelano;+ ntlo yeo e hlweke. 54 “Woo ke molao wa mabapi le bolwetši le ge e le bofe bja lephera+ le mabapi le go hlobega ga moriri ka tsela e sa tlwaelegago,+ 55 mabapi le lephera la seaparong+ le la ka ntlong, 56 le mabapi le go garoga, go tšwa sebabo le setswata,+ 57 e le gore go newe ditaelo+ tša gore ke neng moo selo se sa hlwekago le gore ke neng moo se hlwekilego. Woo ke molao wa mabapi le lephera.”+